SKLEPšt. 2021-096 REV 1UPRAVNEGA ODBORA EVROPSKE AGENCIJE ZA OPERATIVNO UPRAVLJANJE OBSEŽNIH INFORMACIJSKIH SISTEMOV S PODROČJA SVOBODE, VARNOSTI IN PRAVICE

z dne 16. aprila 2021

o notranjih pravilih glede omejitev nekaterih pravic posameznikov, na katere se nanašajo osebni podatki, v zvezi z obdelavo osebnih podatkov v okviru delovanja Evropske agencije za operativno upravljanje obsežnih informacijskih sistemov s področja svobode, varnosti in pravice

UPRAVNI ODBOR EVROPSKE AGENCIJE ZA OPERATIVNO UPRAVLJANJE OBSEŽNIH INFORMACIJSKIH SISTEMOV S PODROČJA SVOBODE, VARNOSTI IN PRAVICE (EU-LISA), v nadaljnjem besedilu: agencija eu-LISA, je –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (1) ter zlasti člena 25 Uredbe (v nadaljnjem besedilu: Uredba (EU) 2018/1725),

ob upoštevanju Uredbe (EU) 2018/1726 Evropskega parlamenta in Sveta z dne 14. novembra 2018 o Agenciji Evropske unije za operativno upravljanje obsežnih informacijskih sistemov s področja svobode, varnosti in pravice (eu-LISA), o spremembi Uredbe (ES) št. 1987/2006 in Sklepa Sveta 2007/533/PNZ ter o razveljavitvi Uredbe (EU) št. 1077/2011 (2), ter zlasti člena 35 Uredbe (v nadaljnjem besedilu: Uredba (EU) 2018/1726),

ob upoštevanju mnenja Evropskega nadzornika za varstvo podatkov (ENVP) z dne 11. marca 2021 ter njegovih „smernic o členu 25 Uredbe (EU) 2018/1725 in notranjih pravilih, ki omejujejo pravice posameznikov, na katere se nanašajo osebni podatki“ (3),

po posvetovanju z odborom uslužbencev,

ob upoštevanju naslednjega:

(1) Agencija eu-LISA izvaja svoje dejavnosti v skladu z Uredbo (EU) 2018/1726.

(2) Agencija eu-LISA je pooblaščena za izvajanje upravnih preiskav, preddisciplinskih in disciplinskih postopkov ter postopkov začasne odstranitve z delovnega mesta v skladu s Kadrovskimi predpisi za uradnike Evropske unije in Pogoji za zaposlitev drugih uslužbencev Evropske unije, določenih z Uredbo Sveta (EGS, Euratom, ESPJ) št. 259/68 (4) (Kadrovski predpisi) ter Sklepom št. 2014-080 upravnega odbora agencije eu-LISA z dne 28. januarja 2015 o sprejetju izvedbenih pravil h Kadrovskim predpisom za sprejetje izvedbenih določb za izvajanje upravnih preiskav in disciplinskih postopkov. Po potrebi o primerih uradno obvesti tudi urad OLAF.

(3) Uslužbenci agencije eu-LISA morajo prijaviti morebitne nezakonite dejavnosti, vključno z goljufijami in korupcijo, ki škodujejo interesom Unije. Prijaviti morajo tudi ravnanje v zvezi z opravljanjem poklicnih nalog, ki lahko pomeni hudo kršenje obveznosti uradnikov Unije. To ureja sklep agencije eu-LISA o notranjih pravilih v zvezi s prijavljanjem nepravilnosti z dne 26. junija 2018.

(4) Agencija eu-LISA je določila politiko preprečevanja in učinkovite obravnave dejanskih ali morebitnih primerov psihološkega ali spolnega nadlegovanja na delovnem mestu, kot je določena v sklepu njenega upravnega odbora št. 2018-174 z dne 6. decembra 2018 o politiki agencije eu-LISA za zaščito človekovega dostojanstva ter preprečevanje psihičnega in spolnega nadlegovanja za sprejetje izvedbenih ukrepov v skladu s Kadrovskimi predpisi. Sklep določa neformalni postopek, po katerem se lahko domnevna žrtev nadlegovanja obrne na „zaupne“ svetovalce agencije eu-LISA.

(5) Agencija eu-LISA lahko izvaja tudi preiskave v zvezi z morebitnimi kršitvami varnostnih predpisov za varovanje tajnih podatkov Evropske unije (tajni podatki EU) na podlagi svojega sklepa št. 2019-273 z dne 20. novembra 2019 o spremembi njenih varnostnih predpisov za varovanje tajnih podatkov EU.

(6) Delovanje agencije eu-LISA je predmet notranjih in zunanjih revizij.

(7) V okviru takih upravnih preiskav, revizij in drugih preiskav agencija eu-LISA sodeluje z drugimi institucijami, organi, uradi in agencijami Unije.

(8) Agencija eu-LISA lahko sodeluje z nacionalnimi organi tretjih držav in mednarodnimi organizacijami v skladu z določbami člena 43 Uredbe (EU) 2018/1726.

(9) Agencija eu-LISA lahko sodeluje tudi z javnimi organi držav članic EU bodisi na njihovo zahtevo ali na svojo pobudo.

(10) Agencija eu-LISA je vključena v postopke pred Sodiščem Evropske unije, kadar zadevo predloži Sodišču, zagovarja odločitev, ki jo je sprejela in je bila izpodbijana pred Sodiščem, ali se pridruži postopku, pomembnemu za njene naloge. V zvezi s tem mora agencija eu-LISA morda ohraniti zaupnost osebnih podatkov iz dokumentov, ki jih pridobijo stranke ali intervenienti.

(11) Agencija eu-LISA za opravljanje svojih nalog zbira in obdeluje informacije in več kategorij osebnih podatkov, vključno z identifikacijskimi podatki posameznikov, kontaktnimi podatki, poklicnimi vlogami in nalogami, informacijami o zasebnem in poklicnem ravnanju in uspešnosti ter finančnimi podatki. Agencija eu-LISA deluje kot upravljavec podatkov.

(12) Agencija eu-LISA mora zato v skladu z Uredbo (EU) 2018/1725 posameznikom, na katere se nanašajo osebni podatki, zagotavljati informacije o navedenih dejavnostih obdelave ter spoštovati njihove pravice, ki jih imajo kot posamezniki, na katere se nanašajo osebni podatki.

(13) Agencija eu-LISA mora morda navedene pravice uskladiti s cilji upravnih preiskav, revizij, drugih preiskav in sodnih postopkov. Morda mora tudi uravnotežiti pravice posameznikov, na katere se nanašajo osebni podatki, s temeljnimi pravicami in svoboščinami drugih posameznikov, na katere se nanašajo osebni podatki. V ta namen člen 25 Uredbe (EU) 2018/1725 agenciji eu-LISA omogoča, da pod strogimi pogoji omeji uporabo členov 14 do 22, 35 in 36 Uredbe (EU) 2018/1725 ter njenega člena 4, če njegove določbe ustrezajo pravicam in obveznostim iz členov 14 do 20. Če omejitve niso določene v pravnem aktu, sprejetem na podlagi Pogodb, je treba sprejeti notranja pravila, v skladu s katerimi lahko agencija eu-LISA omeji navedene pravice.

(14) Agencije eu-LISA mora morda na primer omejiti informacije, ki jih zagotavlja posamezniku, na katerega se nanašajo osebni podatki, o obdelavi njegovih osebnih podatkov v fazi predhodne ocene upravne preiskave ali med preiskavo samo, pred morebitno zavrnitvijo zadeve ali v fazi preddisciplinskega postopka. V nekaterih okoliščinah lahko zagotavljanje takih informacij resno vpliva na sposobnost agencije eu-LISA za učinkovito izvedbo preiskave, kadar na primer obstaja tveganje, da bi lahko zadevna oseba uničila dokaze ali vplivala na morebitne priče pred njihovim zaslišanjem. Agencija eu-LISA mora morda tudi zaščititi pravice in svoboščine prič in drugih vpletenih oseb.

(15) Morda je treba zaščititi anonimnost priče ali prijavitelja nepravilnosti, ki je zahteval, da se njegova identiteta ne razkrije. Agencija eu-LISA se v tem primeru lahko odloči za omejitev dostopa do identitete, izjav in drugih osebnih podatkov takih oseb, da zaščiti njihove pravice in svoboščine.

(16) Morda je treba zaščititi zaupne informacije o uslužbencu, ki se je obrnil na zaupne svetovalce agencije eu-LISA v postopku prijave nadlegovanja. Agencija eu-LISA mora morda v takih primerih omejiti dostop do identitete, izjav in drugih osebnih podatkov domnevne žrtve, domnevnega nadlegovalca in drugih vpletenih, da zaščiti pravice in svoboščine vseh vpletenih.

(17) Agencija eu-LISA uporablja omejitve samo, če te upoštevajo bistvo temeljnih pravic in svoboščin ter so nujno potreben in sorazmeren ukrep v demokratični družbi. Agencija eu-LISA mora navedene omejitve utemeljiti.

(18) Agencija eu-LISA mora na podlagi načela odgovornosti voditi evidenco o svoji uporabi omejitev.

(19) Pri obdelavi osebnih podatkov, izmenjanih z drugimi organizacijami v okviru nalog agencije eu-LISA, se morajo agencija eu-LISA in navedene organizacije medsebojno posvetovati o morebitnih razlogih za uvedbo omejitev ter o nujnosti in sorazmernosti navedenih omejitev, razen če bi to ogrozilo delovanje agencije eu-LISA.

(20) Člen 25(6) Uredbe (EU) 2018/1725 zavezuje upravljavca podatkov, da posameznike, na katere se nanašajo osebni podatki, obvesti o glavnih razlogih, ki so podlaga za uporabo omejitev, in o njihovi pravici do vložitve pritožbe pri ENVP.

(21) V skladu s členom 25(8) Uredbe (EU) 2018/1725 agencija eu-LISA lahko preloži, opusti ali zavrne zagotavljanje informacij o razlogih za uporabo omejitve posamezniku, na katerega se nanašajo osebni podatki, če bi to kakor koli izničilo učinek omejitve. Agencija eu-LISA mora za vsak primer posebej oceniti, ali bi sporočilo o omejitvi izničilo njen učinek.

(22) Agencija eu-LISA mora omejitev odpraviti takoj, ko pogoji, ki jo upravičujejo, ne veljajo več, in navedene pogoje redno ocenjevati.

(23) Za zagotovitev čim večje zaščite pravic in svoboščin posameznikov, na katere se nanašajo osebni podatki, ter v skladu s členom 44(1) Uredbe (EU) 2018/1725 se je treba s pooblaščeno osebo za varstvo podatkov v agenciji eu-LISA pravočasno posvetovati o vsaki omejitvi, ki se lahko uporabi, in preveriti njeno skladnost s tem sklepom.

(24) Člen 16(5) in člen 17(4) Uredbe (EU) 2018/1725 določata izjeme od pravic posameznikov, na katere se nanašajo osebni podatki, do obveščenosti in do dostopa. Če se uporabljajo navedene izjeme, agenciji eu-LISA ni treba uporabljati omejitve na podlagi tega sklepa.

(25) V skladu s členom 35(2) Uredbe (EU) 2018/1726 upravni odbor po posvetovanju z Evropskim nadzornikom za varstvo podatkov sprejme ukrepe, na podlagi katerih agencija uporablja Uredbo (EU) 2018/1725, vključno z notranjimi pravili iz odstavkov 1, 3 in 4 člena 25 Uredbe 2018/1725 –

SPREJEL NASLEDNJI SKLEP:

Člen 1 Predmet urejanja in področje uporabe 1. Ta sklep določa pravila v zvezi s pogoji, pod katerimi lahko agencija eu-LISA v skladu s členom 25 Uredbe (EU) 2018/1725 omeji uporabo členov 4, 14 do 22, 35 in 36 v okviru postopkov iz odstavka 2 v skladu s členom 25 navedene uredbe. 2. Agencijo eu-LISA kot upravljavca podatkov zastopa njen izvršni direktor.

Člen 2 Omejitve 1. Agencija eu-LISA lahko omeji uporabo členov 14 do 22, 35 in 36 ter člena 4 navedene uredbe, če njegove določbe ustrezajo pravicam in obveznostim iz členov 14 do 20: (a) v skladu s členom 25(1)(b), (c), (f), (g) in (h) Uredbe (EU) 2018/1725 pri izvajanju upravnih preiskav, preddisciplinskih in disciplinskih postopkov ter postopkov začasne odstranitve z delovnega mesta v skladu s členom 86 in Prilogo IX h Kadrovskim predpisom ter Sklepom št. 2014-080 agencije eu-LISA z dne 28. januarja 2015 ter pri prijavi primerov uradu OLAF; (b) v skladu s členom 25(1)(h) Uredbe (EU) 2018/1725 pri zagotavljanju, da lahko njeni uslužbenci prijavijo dejstva zaupno, kadar menijo, da obstajajo hude nepravilnosti, kot je določeno v Sklepu št. 2018-122 agencije eu-LISA z dne 26. junija 2018 o notranjih pravilih v zvezi s prijavljanjem nepravilnosti; (c) v skladu s členom 25(1)(h) Uredbe (EU) 2018/1725 pri zagotavljanju, da lahko njeni uslužbenci poročajo zaupnim svetovalcem v okviru postopka prijave nadlegovanja, kot je opredeljen s Sklepom št. 2018-174 agencije eu-LISA iz decembra 2018; (d) v skladu s členom 25(1)(c), (g) in (h) Uredbe (EU) 2018/1725 pri izvajanju notranjih revizij v zvezi z dejavnostmi ali oddelki agencije eu-LISA; (e) v skladu s členom 25(1)(c), (d), (g) in (h) Uredbe (EU) 2018/1725 pri zagotavljanju ali prejemanju pomoči od drugih institucij, organov, uradov in agencij Unije ali pri sodelovanju z njimi v okviru dejavnosti iz točk od (a) do (d) tega odstavka ter v skladu z zadevnimi sporazumi o ravni storitev, memorandumi o soglasju in sporazumi o sodelovanju; (f) v skladu s členom 25(1)(c), (g) in (h) Uredbe (EU) 2018/1725 pri zagotavljanju pomoči nacionalnim organom tretjih držav in mednarodnim organizacijam ali prejemanju pomoči od njih ali pri sodelovanju s takimi organi in organizacijami brez poseganja v določbe člena 43 Uredbe (EU) 2018/1726; (g) v skladu s členom 25(1)(c), (g) in (h) Uredbe (EU) 2018/1725 pri zagotavljanju ali prejemanju pomoči od javnih organov držav članic EU ali pri sodelovanju z njimi bodisi na njihovo zahtevo ali na svojo pobudo; (h) v skladu s členom 25(1)(e) Uredbe (EU) 2018/1725 pri obdelovanju osebnih podatkov iz dokumentov, ki jih pridobijo stranke ali intervenienti v okviru postopkov pred Sodiščem Evropske unije. 2. Pri vseh omejitvah se spoštuje bistvo temeljnih pravic in svoboščin, omejitve pa morajo biti nujen in sorazmeren ukrep v demokratični družbi. 3. Pred uporabo omejitev se za vsak primer posebej opravi preskus nujnosti in sorazmernosti. Omejitve se omejijo na to, kar je nujno potrebno za doseganje njihovih ciljev. 4. Za namene odgovornosti agencija eu-LISA sestavi zapisnik, v katerem opiše veljavne razloge za omejitve, kateri razlogi iz odstavka 1 veljajo ter rezultat preskusa nujnosti in sorazmernosti. Ti zapisniki so del evidence, ki se na zahtevo da na voljo ENVP. Agencija eu-LISA pripravlja periodična poročila o uporabi člena 25 Uredbe (EU) 2018/1725. 5. Agencija eu-LISA se pri obdelavi osebnih podatkov, prejetih od drugih organizacij v okviru svojih nalog, posvetuje s temi organizacijami o morebitnih razlogih za uvedbo omejitev ter o nujnosti in sorazmernosti zadevnih omejitev, razen če bi to ogrozilo njene dejavnosti.

Člen 3 Tveganja za pravice in svoboščine posameznikov, na katere se nanašajo osebni podatki 1. Ocena tveganj uvedbe omejitev za pravice in svoboščine posameznikov, na katere se nanašajo osebni podatki, in podrobnosti o obdobju uporabe teh omejitev se zabeležijo v evidenci dejavnosti obdelave, ki jo agencija eu-LISA vodi v skladu s členom 31 Uredbe. Zabeležijo se tudi v vsaki oceni učinka v zvezi z varstvom podatkov, opravljeni v zvezi z navedenimi omejitvami v skladu s členom 39 Uredbe (EU) 2018/1725. 2. Agencija eu-LISA pri presoji nujnosti in sorazmernosti omejitve upošteva morebitna tveganja za pravice in svoboščine posameznikov, na katere se nanašajo osebni podatki.

Člen 4 Zaščitni ukrepi in obdobja hrambe 1. Za preprečevanje zlorabe osebnih podatkov, za katere se uporabljajo ali bi se lahko uporabljale omejitve, nezakonitega dostopa do njih ali njihovega nezakonitega prenosa agencija eu-LISA izvaja zaščitne ukrepe. Ti zaščitni ukrepi vključujejo tehnične in organizacijske ukrepe ter so po potrebi podrobno opisani v notranjih sklepih, postopkih in izvedbenih pravilih agencije eu-LISA. Zaščitni ukrepi vključujejo: (a) jasno opredelitev vlog, odgovornosti in postopkovnih korakov; (b) po potrebi varno elektronsko okolje, ki preprečuje nezakonit in naključen dostop do elektronskih podatkov ali njihov prenos nepooblaščenim osebam; (c) po potrebi varno hrambo in obdelavo papirnih dokumentov; (d) ustrezno spremljanje omejitev in redni pregled njihove uporabe. Pregledi iz točke (d) se opravijo vsaj vsakih šest mesecev. 2. Omejitve se odpravijo takoj, ko okoliščine, ki jih upravičujejo, ne veljajo več. 3. Osebni podatki se hranijo v skladu z veljavnimi pravili agencije eu-LISA o hrambi, ki se opredelijo v evidencah o varstvu podatkov, ki se vodijo v skladu s členom 31 Uredbe (EU) 2018/1725. Ob koncu obdobja hrambe se osebni podatki izbrišejo, anonimizirajo ali prenesejo v arhive v skladu s členom 13 Uredbe (EU) 2018/1725.

Člen 5 Vključitev pooblaščene osebe za varstvo podatkov 1. Kadar se pravice posameznikov, na katere se nanašajo osebni podatki, omejijo v skladu s tem sklepom, se brez nepotrebnega odlašanja obvesti pooblaščeno osebo za varstvo podatkov v agenciji eu-LISA, ki se ji da dostop do povezanih evidenc in dokumentov, ki se nanašajo na dejansko stanje ali pravni okvir. 2. Pooblaščena oseba za varstvo podatkov v agenciji eu-LISA lahko zahteva pregled uporabe omejitve. Agencija eu-LISA pooblaščeno osebo za varstvo podatkov pisno obvesti o rezultatu pregleda. 3. Agencija eu-LISA dokumentira vključitev pooblaščene osebe za varstvo podatkov v uporabo omejitev, med drugim tudi, katere informacije se ji dajo na voljo. 4. V praksi oseba, odgovorna v imenu upravljavca („upravljavec v praksi“) (5), obvesti pooblaščeno osebo za varstvo podatkov v agenciji eu-LISA, ko je omejitev odpravljena.

Člen 6 Obveščanje posameznikov, na katere se nanašajo osebni podatki, o omejitvah njihovih pravic 1. Agencija eu-LISA v obvestila o varstvu podatkov, objavljena na njenem spletnem mestu/intranetu, vključi oddelek, ki posameznikom, na katere se nanašajo osebni podatki, zagotavlja splošne informacije o možnosti za omejitev njihovih pravic v skladu s členom 2(1). Informacije zajemajo navedbo pravic, ki se lahko omejijo, razloge za morebitno uporabo omejitev in njihovo morebitno trajanje. 2. Agencija eu-LISA posameznike, na katere se nanašajo osebni podatki, posamično pisno in brez nepotrebnega odlašanja obvesti o omejitvah njihovih pravic, ki se ali se bodo uporabljale. Agencija eu-LISA obvesti posameznike, na katere se nanašajo osebni podatki, o glavnih razlogih, na katerih temelji uporaba omejitve, njihovi pravici do posvetovanja s pooblaščeno osebo za varstvo podatkov glede izpodbijanja omejitve in njihovi pravici do vložitve pritožbe pri ENVP. 3. Agencija eu-LISA lahko preloži, opusti ali zavrne zagotavljanje informacij o razlogih za omejitev in pravici do vložitve pritožbe pri ENVP, vse dokler bi se s tem izničil učinek omejitve. Za vsak primer posebej se oceni, ali bi bilo to upravičeno. Agencija eu-LISA obvesti posameznika, na katerega se nanašajo osebni podatki, takoj ko se s tem ne bi več izničil učinek omejitve.

Člen 7 Sporočilo posamezniku, na katerega se nanašajo osebni podatki, o kršitvi varnosti osebnih podatkov 1. Kadar za agencijo eu-LISA velja obveznost sporočanja kršitev varnosti osebnih podatkov v skladu s členom 35(1) Uredbe (EU) 2018/1725, ta lahko v izjemnih okoliščinah v celoti ali delno omeji tako sporočilo. V zaznamku dokumentira razloge za omejitev, njeno pravno podlago v skladu s členom 2 ter oceno njene nujnosti in sorazmernosti. Zaznamek se sporoči ENVP ob priglasitvi kršitve varnosti osebnih podatkov. 2. Kadar razlogi za omejitev ne veljajo več, agencija eu-LISA posreduje sporočilo o kršitvi osebnih podatkov zadevnemu posamezniku, na katerega se nanašajo osebni podatki, ter ga obvesti o glavnih razlogih za omejitev in njegovi pravici, da vloži pritožbo pri ENVP.

Člen 8 Zaupnost elektronskih sporočil 1. Agencija eu-LISA lahko v izjemnih okoliščinah omeji pravico do zaupnosti elektronskih sporočil na podlagi člena 36 Uredbe (EU) 2018/1725. Take omejitve morajo biti v skladu z Direktivo 2002/58/ES Evropskega parlamenta in Sveta (6). 2. Kadar agencija eu-LISA omejuje pravico do zaupnosti elektronskih sporočil, mora zadevnega posameznika, na katerega se nanašajo osebni podatki, v svojem odgovoru na njegovo zahtevo obvestiti o glavnih razlogih, na katerih temelji uporaba omejitve, in o njegovi pravici, da vloži pritožbo pri ENVP. 3. Agencija eu-LISA lahko preloži, opusti ali zavrne zagotavljanje informacij o razlogih za omejitev in pravici do vložitve pritožbe pri ENVP, vse dokler bi se s tem izničil učinek omejitve. Za vsak primer posebej se oceni, ali bi bilo to upravičeno.

Člen 9 Začetek veljavnosti Ta sklep začne veljati dvajseti dan po objavi v Uradnem listu Evropske unije.

V Talinu, 16. aprila 2021 Za upravni odbor Zsolt SZOLNOKI predsednik upravnega odbora

(1) UL L 295, 21.11.2018, str. 39.

(2) UL L 295, 21.11.2018, str. 99.

(3) Smernice Evropskega nadzornika za varstvo podatkov o členu 25 Uredbe (EU) 2018/1725 in notranjih pravilih, ki omejujejo pravice posameznikov, na katere se nanašajo osebni podatki (posodobljeno 24. junija 2020) – https://edps.europa.eu/data-protection/our-work/publications/guidelines/guidance-art-25-regulation-20181725_en.

(4) Uredba Sveta (EGS, Euratom, ESPJ) št. 259/68 z dne 29. februarja 1968 o določitvi Kadrovskih predpisov za uradnike in Pogojev za zaposlitev drugih uslužbencev Evropskih skupnosti ter uvedbi posebnih ukrepov, začasno veljavnih za uradnike Komisije (UL L 56, 4.3.1968, str. 1).

(5) Smernice Evropskega nadzornika za varstvo podatkov o dokumentiranju dejanj obdelave za institucije, organe in agencije EU – Odgovornost na terenu Del I – „najvišje vodstvo je odgovorno za zagotavljanje skladnosti s pravili, vendar se odgovornost običajno prevzame na nižji ravni ‚oseba, odgovorna v imenu upravljavca‘/‚upravljavec v praksi‘)“.

(6) Direktiva 2002/58/ES evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (Direktiva o zasebnosti in elektronskih komunikacijah) (UL L 201, 31.7.2002, str. 37).